Сабиигъуэм и хэщIапIэ
Си сабиигъуэм хуэсщIу гукъанэ,
Си анэ куэщIым си щхьэр изолъхьэ,
Къигъэзэжыну теткъым гъуэгуанэ,
Мис а гупсысэр псэм къытохьэлъэ...
Ауэ и IитIыр щхьэм къылъэIэсмэ,
Си анэ дыщэм, псэр мэпсэхуж:
ПхроIэбыкIри гъэхэм, а Iэсэм,
Си сабиигъуэм щыщ къысхуехьыж.
А зы Алыхьыр къыхуэупсащи,
Си анэ нэхум куэд хузэфIокI,
И лъагъуныгъэр къыслъэIэсащи,
Гупсысэ хьэлъэр пшэуэ сщхьэщокI.
СыкIэлъыпыхьэкъым си сабиигъуэм,
Ар зыдэщыIэр къызгурыIуащ:
СыкъырикIуэжурэ, хуэму, и лъагъуэм,
Анэм и куэщIым сыкъыхуишащ.
***
Тхьэмпэ закъуэр жьым зэрехьэ,
кърехьэкI,
ГущIэгъуншэу щIым тредзэ,
къредзэкI.
Сынэщхъейуэ сыкIэлъоплъ а тхьэмпэ
закъуэм,
Гум щIэт нэпсыр зыгуэр щхьэкIэ
къригъакIуэу...
Си насып бзу…
Щlехъумэр уи зы дамэм уафэ щIэлъэныкъуэр!
СыпIоплъэр иджыпсту:
Дунейм нэгъуэщI сэ сыти сыхуэныкъуэ?
Умылъэтэж къудей!
Уи лъэтэж макъым гу ешар ныкIэлъопхъэр…
«Сэращ узейр» -
ЖыхуиIэу ныпкIэлъоплъыр щэхуу нэр…
Си насып бзум
Уи теплъэр хэти гурыIуэн сигу имыплъауэ?
КъысфIощI дэ тIум
Хьэуа нэхъыбэ ди зэхуакум дэмыкIауэ.
Мэусэр псэр:
КъыфIощI насыпыр Iэгъуэблагъуэм щызелъатэ.
Сэ псори здэт…
Ар зыхуэусэр хэтыу щытми къызгурIуатэм.
***
Лъырэ псэкIэ яхъума щIыналъэ,
Лъырэ псэкIэ яхъума си Хэку,
Гур доузыр, хэхумэ уи щхьэц налъэ,
Сыщыжейми уэ ущIэтщ си нэгу...
Хэту лъым, ди нобэм къэса гуауэ,
УIэгъэжьу гухэм къатена,
Мис, лъагуэжьэмыщхьу сытIысауэ,
Тхьэм солъэIу: "Къэхъумэ къытхуэнар...
Ди Тхьэ Закъуэу псори Зи Iэмырым,
Лъэпкъыр Уэ лъэ быдэкIэ гъэувыж,
Ди псэр Къыдэзыту ТIызыхыжым,
Гуауэ зэи Думыгъэлъэгъуж..."
Си лъэпкъ уардэ... куэдым къела лъэпкъ,
Налкъут жылэу дуней псом хэпхъа,
Дыщэрэ дыжьыным ухагъэсми,
Сыт уагъэшхми, щыпIурыIэфIа??
IэфIт хамэпсыр Хэкум къыщIэж псынэу?
Iуащхьэмахуэлъапэу хьэуар IэфIт?
КIуэцIыкIыщIэм зыкъыпфIыдигъазэу,
Тхьэ елъэIуу нанэ пIэкум щист?
Зи дыгъуасэ дахэр гуауэ уаем
Илъэсищэ енкIэ езэуа,
Нобэ хуэму къэвыж уи Iэпкълъэпкъхэр
ИщI Тхьэ Закъуэм Iейхэм щыхъума!
